Id-Direttiva 98/69/KE tal-Parlament Ewropew u tal-Kunsill
tat-13 ta' Ottubru 1998
dwar il-miżuri li għandhom jittieħdu kontra tniġġis ta' l-arja b'emissjonijiet minn vetturi bil-mutur u li temenda d-Direttiva tal-Kunsill 70/220/KEE
IL-PARLAMENT EWROPEW U L-KUNSILL TA' L-UNJONI EWROPEA,
Wara li kkunsidraw it-Trattat li jistabbilixxi l-Komunità Ewropea, u b'mod partikolari l-Artikolu 100 tiegħu;
Wara li kkunsidraw il-proposti mill-Kummissjoni [1],
Wara li kkunsidraw l-Opinjoni tal-Kumitat Ekonomiku u Soċjali [2],
Filwaqt li jaġixxu bi qbil mal-proċedura preskritta fl-Artikolu 189 b tat-Trattat [3], fid-dawl tat-test konġunt approvat nhar id-29 ta' Ġunju 1998 mill-Kumitat ta' Konċiljazzjoni,
(1) Billi għandhom ikunu adottati miżuri fl-istruttura tas-suq intern;
(2) Billi l-ewwel programm ta' azzjoni tal-Komunità Ewropea dwar il-protezzjoni ta' l-ambjent [4], approvat mill-Kunsill nhar it-22 ta' Novembru 1973, talab li jingħata każ ta' l-aħħar avvanzi xjentifiċi fil-ġlieda kontra tniġġis atmosferiku kkawżat minn gassijiet li joħorġu minn vetturi bil-mutur u biex Direttivi adotatti qabel jiġu emendati bix-xieraq; filwaqt li l-ħames programm ta' azzjoni, li fit-tħejjija ġenerali tiegħu ġie approvat mill-Kunsill fir-Riżoluzzjoni ta' l-1 ta' Frar 1993 [5], ipprovda biex isiru ħidmiet addizzjonali għal tnaqqis konsiderevoli fil-livell preżenti ta' emissjonijiet ta' tniġġis minn vetturi bil-mutur; filwaqt li dan il-programm iffissa l-miri għal dak li għandu x'jaqsam ma' tnaqqis ta' emissjonijiet għal tniġġis varju fuq il-fehma li emissjonijiet minn kemm sorsi li jiċċaqalqu u kemm sorsi weqfin għandhom jiġu mnaqqsa;
(3) Billi d-Direttiva tal-Kunsill 70/220/KEE [6] tippreskrivi l-valuri tal-limitu għal carbon monoxide u emissjonijiet ta' idrokarburi mhux maħruqa mill-magni ta' tali vetturi; billi dawn il-valuri tal-limitu ġew l-ewwel imnaqqsa mid-Direttiva tal-Kunsill 74/290/KEE [7] u miżjuda, bi qbil mad-Direttiva tal-Kummissjoni 77/102/KEE [8], b'valuri tal-limitu għal emissjonijiet permissibbli ta' nitrogen oxides; billi l-valuri tal-limitu għal dawn it-tliet tipi ta' tniġġis ġew suċċessivament imnaqqsa bid-Direttiva tal-Kummissjoni 78/665/KEE [9] u d-Direttivi tal-Kunsill 83/351/KEE [10] u 88/76/KEE [11]; billi valuri tal-limitu għal emissjonijiet ta' tniġġis f'sura ta' partiċelli separati minn magni diesel ġew introdotti bid-Direttiva tal-Kunsill 88/436/KEE [12]; billi ġew introdotti standards Ewropej aktar stretti għall-emissjonijiet ta' tniġġis li fihom il-gass minn vetturi bil-muturi taħt l-1400 ċm3 bid-Direttiva tal-Kunsill 89/458/KEE [13]; billi dawn l-istandards ġew estiżi għall-karozzi tal-passiġġiera kollha indipendentement mill-kapaċità tal-magna tagħhom fuq il-bażi ta' proċedura ta' test Ewropew standard li jinkludi ċiklu ta' sewqan barra mill-ibliet; billi ġew introdotti ħtiġiet li għandhom x'jaqsmu ma' emissjonijiet evaporattivi u tul ta' żmien ta' komponenti ta' vetturi li għandhom x'jaqsmu ma' emissjonijiet kif ukoll standards ta' emissjonijiet ta' tniġġis f'sura ta' partiċelli separati għal vetturi bil-mutur mgħammra b'magni diesel bid-Direttiva tal-Kunsill 91/441/KEE [14]; billi d-Direttiva 94/12/KE tal-Parlament Ewropew u tal-Kunsill [15] introduċiet valuri tal-limitu aktar stretti għall-tniġġis kollu u metodu ġdid għall-kontroll tal-konformità ta' produzzjoni; billi karozzi tal-passiġġiera ddisinjati biex jgħabbu aktar minn sitt okkupanti u li jkollhom piż massimu ta' aktar minn 2500 kg, vetturi kummerċjali ħfief, vetturi off-road, koperti bid-Direttiva 70/220/KEE, li bbenefikaw qabel minn standards inqas stretti, kienu s'issa soġġetti, bi qbil ma' Direttiva tal-Kunsill 93/59/KEE [16] u Direttiva 96/69/KEE tal-Parlament Ewropew u tal-Kunsill [17], għal standards stretti daqs l-istandards rispettivi għal karozzi tal-passiġġiera, waqt li jingħata każ tal-kondizzjonijiet speċifiċi ta' dawn il-vetturi;
(4) Billi għandha ssir ħidma addizzjonali biex ikunu kkummerċjalizzati aktar vetturi ta' anqas ħsara għall-ambjent; billi fis-setturi ta' trasport tal-passiġġiera pubbliku u kollettiv u distribuzzjoni ta' ġarr fil-belt, għandu jkun hemm sehem akbar ta' vetturi ta' anqas ħsara għall-ambjent;
(5) Billi l-Artikolu 4 ta' Direttiva 94/12/KE jeħtieġ li l-Kummissjoni tipproponi standards li jkunu infurzati wara s-sena 2000, skond tħejjija ġdida b'ħafna aspetti, ibbażata fuq stima komprensiva ta' spejjeż u effiċjenza tal-miżuri kollha li għandhom l-għan li jnaqqsu t-tniġġis tat-trasport tat-triq; billi l-proposta għandha, minbarra li tagħmel l-istandards ta' emissjoni tal-karozzi aktar stretti, tinkludi miżuri komplimentari bħal titjib fil-kwalità tal-karburant u tisħiħ tal-programm ta' spezzjonijiet u manutenzjoni tal-vettura; billi l-proposta għandha tkun ibbażata fuq l-istabbiliment ta' kriterji ta' kwalità ta' l-arja u għanijiet assoċjati ta' tnaqqis ta' emissjonijiet u valutazzjoni tar-rendiment ta' kull pakkett ta' miżuri, billi jingħata każ tal-kontribuzzjoni potenzjali ta' miżuri oħra bħal ġestjoni tat-traffiku, titjib tat-trasport pubbliku fil-belt, teknoloġija ġdida ta' propulsjoni jew l-użu ta' karburanti alternattivi; billi, minħabba l-urġenza ta' azzjoni tal-Komunità dwar il-limitazzjoni ta' emissjonijiet tniġġis minn vetturi bil-mutur, il-proposti preżenti huma bbażati wkoll fuq l-aħjar teknoloġiji kontra t-tniġġis disponibbli fil-preżent jew antiċipati li għandhom iħaffu s-sostituzzjoni ta' vetturi bil-mutur li jniġġsu;
(6) Billi għandha tkun maħluqa struttura adegwata kemm jista' jkun malajr biex tgħaġġel l-introduzzjoni fis-suq ta' vetturi b'teknoloġiji ta' propulsjoni innovattivi u vetturi li jużaw karburanti alternattivi b'impatt ambjentali baxx; billi l-introduzzjoni ta' vetturi b'karburanti alternattivi tista' tipproduċi titjib sinifikanti fil-kwalità ta' l-arja tal-belt;
(7) Billi, biex tgħin issolvi l-problema ta' tniġġis atmosferiku, hemm bżonn li tidħol bi strateġija globali, li tinkludi l-aspetti teknoloġiċi, ta' ġestjoni u ta' taxxi, għall-iżvilupp ta' mobilità sostenibbli, billi jingħata każ ta' karatterisitiċi speċifiċi ta' l-inħawi urbani Ewropej varji;
(8) Billi l-Kummissjoni implimentat programm Ewropew dwar il-kwalità ta' l-arja, emissjonijiet tat-traffiku tat-triq, teknoloġiji tal-karburanti u magni (il-Programm Auto-Oil) bl-għan li jiġu sodisfatti l-ħtiġiet ta' l-Artikolu 4 ta' Direttiva 94/12/KE; billi l-Kummissjoni implimentat il-Proġett APHEA li jistma l-ispejjeż barranin ta' tniġġis ta' l-arja minn vetturi bil-mutur għal 0,4 % ta' GNP ta' l-UE, u stimi oħra jikkonkludu li spejjeż barranin jammontaw għal 3 % ta' GNP ta' l-UE, billi l-Kummissjoni implimentat il-Pjan ta' Azzjoni "Karozza ta' Għada" li jħabrek biex jikkontribwixxi għall-promozzjoni tal-"Karozza ta' Għada"' li tkun nadifa, bla periklu, effiċjenti mil-lat ta' l-enerġija u "intelliġenti"; billi dan il-pjan ta' azzjoni jinforza azzjoni tal-Komunità li tippromwovi R & D li twassal għal karozzi nodfa u billi la l-ħidmiet R & D li jkunu saru fl-istruttura tal-Pjan ta' Azzjoni Karozza ta' Għada' u lanqas kompetittività ta' l-UE f'R & D tal-karozzi ma għandhom jiġu pperikolati; billi l-industriji tal-vetturi bil-mutur u żejt Ewropej wettqu l-Programm Ewropew dwar Emissjonijiet, karburanti u Teknoloġiji tal-Magna (EPEFE) biex jistabbilixxu l-kontribuzzjoni li tista' tingħata kemm minn vetturi futuri u l-karburanti li jmexxuhom; billi l-programmi Auto-Oil u EPEFE jaħdmu biex jiżguraw li l-proposti għal Direttivi dwar emissjonijiet li jniġġsu jfittxu l-aħjar soluzzjonijiet kemm għaċ-ċittadin u kemm għall-ekonomija; billi l-ħtieġa għal azzjoni tal-Komunità għall-Passi 2000 u 2005 li ġejjin saret urġenti; billi jidher li hemm bżonn ta' aktar titjib tat-teknoloġija ta' emissjoni tal-karozzi biex tinkiseb kwalità ta' l-arja fis-sena 2010 kif deskritt fil-komunikazzjoni tal-Kummissjoni dwar il-Programm Auto-Oil;
(9) Billi huwa importanti li jingħata piż għal fatturi bħal tibdil minħabba żviluppi teknoloġiċi, id-distribuzzjoni vera ta' spejjeż bejn l-industriji li jkunu qegħdin jieħdu sehem biex ikun hemm tnaqqis annwali ta' emissjonijiet, spejjeż evitati minn bnadi oħra b'investiment f'naħa partikolari u tnaqqis fil-piż fuq l-ekonomija;
(10) Billi t-titjib fil-ħtiġiet għal karozzi ġodda tal-passiġġieri u vetturi kummerċjali ġodda fid-Direttiva 70/220/KEE jikkostitwixxi parti minn strateġija konsistenti ta' Komunità globali li għandha tinkludi wkoll reviżjoni ta' standards għal vetturi kummerċjali ħfief u vetturi li jifilħu għall-istrapazz mis-sena 2000, titjib fil-karburanti tal-magni u stima aktar preċiża tar-rendiment ta' emissjoni tal-vettura waqt it-tħaddim; billi minbarra dawn il-miżuri, għandu madankollu jkun hemm bżonn ta' miżuri lokali konvenjenti addizzjonali biex jintlaħqu l-kriterji ta' kwalità ta' l-arja fl-inħawi l-aktar imniġġsa;
(11) Billi Direttiva 70/220/KEE hija waħda mid-Direttivi separati taħt il-proċedura ta' approvazzjoni tat-tip preskritti bid-Direttiva tal-Kunsill 70/156/KEE tas-6 ta' Frar 1970 dwar l-approssimazzjoni tal-liġijiet ta' l-Istati Membri li għandhom x'jaqsmu ma' l-approvazzjoni tat-tip ta' vetturi bil-mutur u l-karrijiet tagħhom [18]; billi l-għan li jitnaqqas il-livell ta' emissjonijiet tniġġis minn vetturi bil-mutur ma jistax ikun milħuq b'mod suffiċjenti minn Stati Membri individwali u għalhekk jistgħu jiġi milħuqa aħjar permezz ta' l-approssimazzjoni tal-liġijiet ta' l-Istati Membri li għandhom x'jaqsmu ma' miżuri li għandhom jittieħdu kontra tniġġis ta' l-arja minn vetturi bil-mutur;
(12) Billi tnaqqis tal-limiti tat-test ta' Tip I applikabbli mis-sena 2000 (li jikkorrispondi għal waqgħa ta' 40 % f'nitrogen oxides, 40 % f'idrokarburi totali, 30 % f'carbon monoxide għal karozzi tal-passiġġieri petrol, 20 % f'nitrogen oxides, 20 % fil-valur magħqud għal idrokarburi flimkien ma' nitrogen oxides, 40 % f'carbon monoxide, 35 % f'partikulati għal karozzi tal-passiġġieri diesel ta' indirect injection u 40 % f'nitrogen oxides, 40 % fil-valur flimkien ta' idrokarburi u nitrogen oxides, 40 % f'carbon monoxide u 50 % f'partikulati għal karozzi tal-passiġġieri diesel ta' direct injection u tnaqqis ta' 20 % f'nitrogen oxides, 65 % f'idrokarburi, 40 % f'carbon monoxide u 35 % f'partikulati għal vetturi kummerċjali ħfief diesel) ġie identifikat bħala miżura prinċipali biex tinkiseb kwalità ta' l-arja suffiċjenti għal żmien medju; billi dan it-tnaqqis ġie applikat għal idrokarburi u nitrogen oxides fuq is-suppożizzjoni li nitrogen oxides jirrapreżentaw rispettivament 45 % u 80 % tal-piż tal-valur magħqud imkejjel għal karozzi tal-passiġġieri petrol/diesel li jikkonformaw mad-Direttiva 94/12/KE u d-Direttiva 96/69/KE rispettivament; billi valuri tal-limitu separati huma issa normalment iffissati għal vetturi misjuqa bil-petrol biex ikunu osservati l-emissjonijiet taż-żewġ elementi ta' tniġġis; billi valur tal-limitu magħqud jinżamm għal vetturi diesel li għalihom standards ta' Fażi 2000 huma l-aktar li jitolbu attenzjoni, bil-ħsieb lejn li tkun iffaċilitata l-inġinerija ta' magni futuri; billi dan it-tnaqqis għandu jagħti każ ta' l-effett fuq emissjonijiet veri ta' modifikazzjoni adottata wkoll għaċ-ċiklu ta' test biex ikunu rrapreżentati aħjar l-emissjonijiet wara startjar b'magna kiesħa ("tneħħija ta' 40 s");
(13) Billi d-Direttiva tal-Kummissjoni 96/44/KE [19] ġabet il-kondizzjonijiet tat-test ta' Direttiva 70/220/KEE f'konformità ma' dawk ta' Direttiva tal-Kunsill 80/1268/KEE tas-16 ta' Diċembru 1980 li għandha x'taqsam ma' emissjonijiet ta' carbon dioxide u l-konsum ta' karburant ta' vetturi bil-mutur [20], b'mod partikolari fejn tidħol ir-rabta bejn il-piż ta' referenza tal-vettura u l-inerzja ekwivalenti li għandha tkun użata; billi huwa issa xieraq li jiġu allinejati d-definizzjonijiet ta' piż ta' referenza ta' vetturi ta' Kategorija N1 Klassijiet II u III ma' dawk ta' Direttiva 96/44/KE;
(14) Billi għandhom jiġu introdotti disposizzjonijiet ġodda għal dijanjosi fuq il-vettura (OBD) biex ikun jista' jinstab immedjatament ħsara fl-apparat ta' vettura kontra t-tniġġis u b'hekk jitħalla titjib sinifikanti fil-kwalità taż-żamma ta' rendiment ta' emissjonijiet tal-bidu fuq vetturi waqt it-tħaddim matul kontroll perjodiku jew kerbside; billi, iżda, OBD huma f'fażi ta' żvilupp inqas għal vetturi diesel u jistgħx jiġu ffittjati fuq tippi ġodda ta' dawn il-vetturi mill-2003 ‘il quddiem; billi installar ta' sistema ta' kejl fuq il-vettura (OBM) jew sistemi oħra li tikxef kull ħsara billi tkejjel tniġġis individwali emessi għandha tkun tista' ssir sakemm tinżamm l-integrità ta' sistema OBD; billi biex Stati Membri jiżguraw li s-sidien ta' vetturi jissodisfaw l-obbligu tagħhom lejn tiswija ta' ħsarat ladarba dawn ikunu ġew murija, id-distanza vjaġġata minn mindu tkun ġiet murija l-ħsara għandha tiġi rrekordjata; billi sistemi ta' dijanjożi fuq il-vettura għandhom joffru aċċess bla limitazzjoni u standardizzat; billi manifatturi ta' vetturi bil-mutur għandhom jipprovdu l-informazzjoni meħtieġa għad-dijanjożi, service jew tiswija tal-vettura; billi tali aċċess u tali informazzjoni huma meħtieġa biex jiżguraw li vetturi jkunu jistgħu jiġu spezzjonati, jingħataw service jew jissewwew mingħajr tfixkil madwar l-Unjoni Ewropea, u li l-kompetizzjoni fis-suq għal partijiet tal-vettura u tiswijiet ma tkunx imfixkla għad-detriment ta' manifatturi tal-parts, grossisti indipendenti tal-parts tal-vetturi, garaxxijiet ta' tiswija indipendenti u konsumaturi; billi manifatturi ta' spare parts jew parts li jitwaħħlu wara jkunu obbligati li jagħmlu l-parts li huma jimmanifatturaw kompatibbli mas-sistema ta' dijanjożi fuq il-vettura kkonċernat biex ikun hemm tħaddim bla ħsara li jiżgura lill-konsumatur kontra nuqqas ta' funzjonament b'mod sodisfaċenti.
(15) Billi test ta' Tip IV li jagħmilha possibbli li jiġu stabbiliti emissjonijiet evaporattivi minn vetturi b'magni positive-ignition jistgħu jittejbu aktar biex jirrapreżentaw emissjonijiet evaporattivi veri kif ukoll l-istat tat-tekniċi ta' kejl;
(16) Billi biex l-imġieba tas-sistemi ta' kontroll ta' emissjoni ta' exhaust ta' vetturi b'magni positive-ignition tkun addattata għall-ħtiġiet attwali ta' prattika, għandu jkun introdott test ġdid biex ikejjel emissjonijiet f'temperaturi baxxi;
(17) Billi l-karatteristiċi tal-karburanti ta' referenza użati għall-ittestjar ta' emissjoni għandhom jirriflettu l-evoluzzjoni ta' l-ispeċifikazzjonijiet tas-suq tal-karburant li għandhom ikunu disponibbli wara leġislazzjoni dwar il-kwalità ta' karburanti petrol u diesel;
(18) Billi metodu ġdid biex tiġi kkontrollata l-konformità ta' produzzjoni fuq vetturi mħaddma ġie identifikat bħala miżura ta' akkumpanjament konvenjenti, u ġie inkluż fid-Direttiva ta' l-emissjonijiet bil-għan li jiġi implimentat fis-sena 2001;
(19) Billi ċ-ċirkolazzjoni ta' vetturi li ma għandhomx jintużaw, li ħafna drabi jikkawżaw aktar tniġġis minn vetturi li qegħdin jiġu mpoġġija fis-suq issa, hija sors importanti ta' tniġġis ta' trasport tat-triq; billi għandhom jiġu investigati miżuri li jippromwovu s-sostituzzjoni malajr ta' vetturi eżistenti b'vetturi li għandhom impatt ambjentali aktar baxx;
(20) Billi Stati Membri għandhom jitħallew, permezz ta' inċentivi ta' taxxa, li jħaffu t-tqegħid fis-suq ta' vetturi li jissodisfaw il-ħtiġiet adottati fuq livell tal-Komunità, tali inċentivi jkollhom jikkonformaw mad-disposizzjonijiet tat-Trattat u jissodisfaw ċerti kondizzjonijiet maħsuba biex jevitaw tfixkil tas-suq intern; billi din id-Direttiva ma taffettwax id-dritt ta' Stati Membri li jinkludu emissjonijiet ta' tniġġis u sustanzi oħra fil-bażi għall-kalkolazzjoni tat-taxxi tat-traffiku fuq vetturi bil-mutur;
(21) Billi minħabba l-iżvilupp armonjuż tas-suq intern u l-protezzjoni ta' l-interessi tal-konsumatur, hemm bżonn ta' trattament fit-tul li jorbot; billi huwa għalhekk neċessarju li jkun stabbilit trattament fuq żewġ fażijiet b'valuri tal-limitu mandatarji biex jiġi applikat mis-snin 2000 u 2005 li jista' jkun użat għall-għan li jingħataw inċentivi ta' taxxi biex jinkoraġġixxu l-introduzzjoni bikrija ta' vetturi li jkun fihom l-aktar apparat avvanzat kontra t-tniġġis;
(22) Billi l-Kummissjoni sejra tosserva mill-qrib żviluppi teknoloġiċi f'kontroll ta' emissjoni u, fejn ikun addattat, tipproponi l-adattament ta' din id-Direttiva; billi l-Kummissjoni qegħda twettaq proġetti ta' riċerka biex titratta kwistjonijiet li jkun għad baqa', dak li joħroġ minnhom ikun inkorporat fi proposta għal leġislazzjoni futura wara s-sena 2005;
(23) Billi Stati Membri jistgħu jieħdu miżuri biex jinkoraġġixxu t-twaħħil wara l-manifattura ta' apparat u komponenti li jikkontrollaw l-emissjoni ta' vetturi aktar qodma;
(24) Billi Stati Membri jistgħu jieħdu miżuri biex jinkoraġġixxu progress aktar malajr lejn is-sostituzzjoni ta' vetturi eżistenti ma' vetturi b'emissjoni baxxa;
(25) Billi l-Artikolu 5 ta' Direttiva 70/220/KEE jippreskrivi li l-emendi li huma meħtieġa biex jiġu addattati l-ħtiġiet ta' l-Annessi għal progress tekniku jiġu adottati bi qbil mal-proċedura preskritta fl-Artikolu 13 ta' Direttiva 70/156/KEE; billi sadanittant bosta l-Annessi oħra ikunu ġew miżjuda mad-Direttiva u jkun essenzjali li l-Annessi kollha għal Direttiva 70/220/KEE ikunu jistgħu jiġu addattati għal progress tekniku bi qbil mal-proċedura msemmija;
(26) Billi ġie konkluż modus vivendi bejn il-Parlament Ewropew, il-Kunsill u l-Kummissjoni dwar il-miżuri li jimplimentaw għal atti adottati bi qbil mal-proċedura preskritta fl-Artikolu 189b tat-Trattat nhar l-20 ta' Diċembru 1994 [21]; billi dan il-modus vivendi japplika inter alia għal miżuri meħuda bi qbil ma' l-Artikolu 13 ta' Direttiva 70/156/KEE;
(27) Billi d-Direttiva 70/220/KEE għandha tkun emendata bix-xieraq,
ADOTTAW DIN ID-DIRETTIVA:
Artikolu 1
Id-Direttiva 70/220/KEE hi b'din emendata kif ġej:
1. Fl-Artikolu 5, "L-Annessi I sa VII"' għandhom jinbidlu bl-"L-Annessi I sa XI";
2. L-Annessi huma b'din emendati bi qbil ma' l-Anness għal din id-Direttiva.
Artikolu 2
1. Bla ħsara għad-disposizzjonijiet ta' l-Artikolu 7, b'effett mid-disa' xahar wara li din id-Direttiva tidħol fis-seħħ l-ebda Stat Membru ma jista', għal raġunijiet li għandhom x'jaqsmu ma' tniġġis ta' l-arja b'emissjonijiet minn vetturi bil-mutur:
- jirrifjuta li jagħti approvazzjoni tat-tip KE bi qbil ma' l-Artikolu 4(1) ta' Direttiva 70/156/KEE, jew
- jirrifjuta li jagħti approvazzjoni tat-tip nazzjonali, jew
- jipprojbixxi r-reġistrazzjoni, bejgħ jew dħul fis-servizz ta' vetturi, bi qbil ma' l-Artikolu 7 ta' Direttiva 70/156/KEE,
jekk il-vetturi jikkonformaw mal-ħtiġiet tad-Direttiva 70/220/KEE, kif emendata b'din id-Direttiva.
2. Bla ħsara għad-disposizzjonijiet ta' l-Artikolu 7, b'effett mill-1 ta' Jannar 2000 għal vetturi f'kategorija M kif definit fl-Anness II, Taqsima A, tad-Direttiva 70/156/KEE - minbarra vetturi li l-piż massimu tagħhom jaqbeż l-2500 kg -, għal vetturi f'Kategorija N1 Klassi I u, b'effett mill-1 ta' Jannar 2001 għal vetturi f'Kategorija N1 Klassijiet II u III kif definit fil-lista f'Taqsima 5.3.1.4 ta' l-Anness I għal Direttiva 70/220/KEE, u għal vetturi f'kategorija M li l-piż massimu tagħhom jaqbeż l-2500 kg, l-Istati Membri ma jistgħux aktar jagħtu:
- approvazzjoni tat-tip KE bi qbil ma' l-Artikolu 4(1) ta' Direttiva 70/156/KEE, jew
- approvazzjoni tat-tip nazzjonali, minbarra fejn jiġu invokati d-disposizzjonijiet ta' l-Artikolu 8(2) ta' Direttiva 70/156/KEE,
għal tip ġdid ta' vettura għal raġunijiet li għandhom x'jaqsmu ma' tniġġis ta' l-arja b'emissjonijiet jekk jonqos milli jikkonforma mad-Direttiva 70/220/KEE, kif emendata b'din id-Direttiva. Għat-test ta' Tip I għandhom jintużaw il-valuri tal-limitu preskritti f'ringiela A tal-lista fit-taqsima 5.3.1.4 ta' l-Anness I tad-Direttiva 70/220/KEE.
3. B'effett mill-1 ta' Jannar 2001 għal vetturi f'kategorija M - minbarra vetturi li l-piż massimu tagħhom jaqbeż l-2500 kg -, għal vetturi f'Kategorija N1 Klassi I u, b'effett mill-1 ta' Jannar 2002 għal vetturi f'Kategorija N1 Klassijiet II u III kif definit fil-lista f'Taqsima 5.3.1.4 ta' l-Anness I tad-Direttiva 70/220/KEE, u għal vetturi f'kategorija M li l-piż massimu tagħhom jaqbeż l-2500 kg, l-Istati Membri għandhom:
- iqisu ċertifikati ta' konformità li jakkumpanjaw vetturi ġodda bi qbil mad-Direttiva 70/156/KEE bħala mhux aktar validi għall-għan ta' l-Artikolu 7(1) ta' dik id-Direttiva, u
- jirrifjutaw ir-reġistrazzjoni, bejgħ jew dħul fis-servizz ta' vetturi ġodda li ma jkunux akkumpanjati b'ċertifikat ta' konformità validu bi qbil mad-Direttiva 70/156/KEE, minbarra fejn jiġu invokati d-disposizzjonijiet ta' l-Artikolu 8(2) ta' Direttiva 70/156/KEE,
għal raġunijiet li għandhom x'jaqsmu ma' tniġġis ta' l-arja b'emissjonijiet, jekk il-vetturi jonqsu milli jikkonformaw mad-Direttiva 70/220/KEE, kif emendata b'din id-Direttiva.
Għat-test ta' Tip I għandhom jintużaw il-valuri tal-limitu preskritti f'ringiela A tal-lista fit-taqsima 5.3.1.4 ta' l-Anness I tad-Direttiva 70/220/KEE.
4. Bla ħsara għad-disposizzjonijiet ta' l-Artikolu 7, b'effett mill-1 ta' Jannar 2005 għal vetturi f'Kategorija M kif definit fl-Annessfl-Anness II, Taqsima A, għal Direttiva 70/156/KEE - minbarra vetturi li l-piż massimu tagħhom jaqbeż l-2500 kg -, għal vetturi f'Kategorija N1 Klassi I u, b'effett mill-1 ta' Jannar 2005 għal vetturi f'Kategorija N1 Klassijiet II u III kif iddefinit fil-lista f'Taqsima 5.3.1.4 ta' l-Anness I għal Direttiva 70/220/KEE, u għal vetturi f'kategorija M li l-piż massimu tagħhom jaqbeż l-2500 kg, Stati Membri ma jistgħux jagħtu aktar:
- approvazzjoni tat-tip KE bi qbil ma' l-Artikolu 4(1) ta' Direttiva 70/156/KEE, jew
- approvazzjoni tat-tip nazzjonali minbarra fejn jiġu invokati d-disposizzjonijiet ta' l--Artikolu 8(2) ta' Direttiva 70/156/KEE,
għal tip ġdid ta' vettura għal raġunijiet li għandhom x'jaqsmu ma' tniġġis ta' l-arja b'emissjonijiet jekk jonqos milli jikkonforma mad-Direttiva 70/220/KEE, kif emendata b'din id-Direttiva.
Għat-test ta' Tip I għandhom jintużaw il-valuri tal-limitu preskritti f'ringiela B tal-lista f'Taqsima 5.3.1.4 ta' l-Anness I għal Direttiva 70/220/KEE.
5. B'effett mill-1 ta' Jannar 2006 għal vetturi f'kategorija M - minbarra vetturi li l-piż massimu tagħhom jaqbeż l-2500 kg -, għal vetturi f'Kategorija N1 Klassi I u, b'effett mill-1 ta' Jannar 2007 għal vetturi f'Kategorija N1 Klassijiet II u III, kif iddefinit fil-lista f'Taqsima 5.3.1.4 ta' l-Anness I sa Direttiva 70/220/KEE, u għal vetturi f'kategorija M li l-piż massimu tagħhom jaqbeż l-2500 kg, Stati Membri għandhom:
- iqisu ċertifikati ta' konformità li jakkumpanjaw vetturi ġodda bi qbil mad-Direttiva 70/156/KEE bħala mhux aktar validi għall-għan ta' l-Artikolu 7(1) ta' dik id-Direttiva, u
- jirrifjutaw ir-reġistrazzjoni, bejgħ jew dħul fis-servizz ta' vetturi ġodda li ma jkunux akkumpanjati b'ċertifikat ta' konformità validu bi qbil mad-Direttiva 70/156/KEE, minbarra fejn jiġu invokati d-disposizzjonijiet ta' l-Artikolu 8(2) ta' Direttiva,
għal raġunijiet li jkollhom x'jaqsmu ma' tniġġis ta' l-arja b'emissjonijiet, jekk il-vetturi jonqsu milli jikkonformaw mad-Direttiva 70/220/KEE, kif emendata b'din id-Direttiva.
Għat-test ta' Tip I għandhom jintużaw il-valuri tal-limitu preskritti f'ringiela B tal-lista f'Taqsima 5.3.1.4 ta' l-Anness I tad-Direttiva 70/220/KEE.
6. Sa l-1 ta' Jannar 2003, vetturi f'Kategorija M1, iffittjati b'magni compression ignition li l-piż massimu tagħhom jaqbeż l-2000 kg u li jkunu
- iddisinjati biex iġorru aktar minn sitt okkupanti li jinkludu x-xufier, jew
- vetturi off-road kif definiti fl-Anness II tad-Direttiva 70/156/KEE.
għandhom jitqiesu, għall-għanijiet ta' paragrafi 2 u 3, bħala vetturi f'Kategorija N1.
7. L-Istati Membri għandhom:
- jikkunsidraw bħala mhux aktar validi ċ-ċertifikati ta' konformità għal vetturi approvati bi qbil man-nota fil-qiegħ 1, kif emendata bin-noti fil-qiegħ 2 u 3, għal-lista f'Taqsima 5.3.1.4 ta' l-Anness I tad-Direttiva 70/220/KEE kif imdaħħla bid-Direttiva 96/69/KE, u
- jirrifjutaw ir-reġistrazzjoni, bejgħ jew dħul fis-servizz ta' vetturi ġodda:
(a) b'effett mill-1 ta' Jannar 2001, għal vetturi f'Kategorija M1 u f'Kategorija N1, Klassi I, minbarra vetturi ddisinjati biex iġorru aktar minn sitt okkupanti li jinkludu x-xufier u vetturi li l-piż massimu tagħhom jaqbeż l-2500 kg, u
(b) b'effett mill-1 ta' Jannar 2002, għal vetturi f'Kategorija N1, Klassijiet II u III, vetturi ddisinjati biex iġorru aktar minn sitt okkupanti li jinkludu x-xufier u vetturi li l-piż massimu tagħhom jaqbeż l-2500 kg.
8. Sad-dati li hemm referenza għalihom fil-paragrafi 2 u 3 tista' tingħata approvazzjoni tat-tip u jsiru verifikajiet ta' konformità ta' produzzjoni bi qbil mad-Direttiva 70/220/KEE kif emendata bid-Direttiva 96/69/KE.
Artikolu 3
1. Mhux aktar tard mill-31 ta' Diċembru 1999, il-Kummissjoni għandha tissottometti proposta lill-Parlament Ewopew u lill-Kunsill li tikkonferma jew tikkomplimenta din id-Direttiva. Il-miżuri fil-proposta għandhom jidħlu fis-seħħ mill-1 ta' Jannar 2005. Il-proposta għandu jkun fiha:
- Valuri tal-limitu ta' Kategorija N1, Klassijiet II u III għal startjar b'magna kiesħa f'arja ambjentali ta' temperatura baxxa (266 K) (- 7o Ċ),
- disposizzjonijiet tal-Komunità għal ittestjar imtejjeb ta' jekk il-kondizzjoni ta' vettura tkunx tajba għas-sewqan,
- l-ogħla valuri tal-limitu għal OBD għal 2005/6 għal vetturi ta' M1 u N1,
- eżami ta' ittestjar ta' tip V, li tinkludi l-possibbiltà li jiġi abolit.
2. Wara l-31 ta' Diċembru 1999 il-Kummissjoni għandha ddaħħal aktar proposti għal leġislazzjoni biex jidħlu fis-seħħ wara l-2005 li jikkunsidraw:
- modifikazzjoni għall-ħtiġiet ta' durabilità, li tinkludi li jiġi estiż it-test ta' durabilità,
- standards tal-kwalità tal-karburant li jinkludu b'mod partikolari fid-dawl tat-teknoloġija tal-vetturi,
- il-kontribuzzjoni ta' miżuri possibbli, li tinkludi dawk li għandhom x'jaqsmu ma' karburanti u vetturi, biex jintlaħqu għanijiet tal-Komunità li jieħdu fit-tul dwar kwalità ta' l-arja, billi jingħata każ ta' żviluppi teknoloġiċi u r-riżultati ta' riċerki ġodda li jkollhom x'jaqsmu ma' tniġġis ta' l-arja li jinkludi effetti ta' materja f'sura ta' partiċelli fuq saħħet il-bniedem,
- il-potenzjal ta' miżuri lokali u l-kondizzjoni li jistgħu jiġu attwati biex inaqqsu emissjonijiet ta' vetturi f'dan il-kuntest għandha tiġi valutata l-kontribuzzjoni ta' miżuri ta' trasport u ta' politika oħra bħal ġestjoni tat-traffiku, trasport pubbliku fil-belt, spezzjonijiet u manutenzjoni mtejba u skemi ta' rimi ta' vetturi,
- is-sitwazzjoni partikolari ta' flotot miżmuma u l-potenzjal għal tnaqqis fl-emissjoni li jkollha x'taqsam ma' l-użu ta' tali flotot ta' karburanti bi speċifikazzjonijiet ambjentali stretti ħafna,
- it-tnaqqis potenzjali fl-emissjoni li għandu jinkiseb mill-iffissar ta' l-ispeċifikazzjonijiet ambjentali ta' karburanti li għandhom jintużaw fi tratturi agrikoli kif koperti bid-Direttiva 74/150/KEE u b'magni ta' kombustjoni interna li għandhom jiġu installati fuq makkinarju li jiċċaqlaq mhux tat-triq kif kopert bid-Direttiva 97/69/KE,
- ħtiġiet għat-tħaddim ta' sistema ta' kejl fuq il-vettura (OBM).
3. Il-proposti kollha għandhom jagħtu każ tal-konsiderazzjonijiet li ġejjin:
- valutazzjoni ta' l-impatt tad-disposizzjonijiet ta' din id-Direttiva f'termini tal-kontribuzzjoni tagħhom għall-kwalità ta' l-arja, eżami ta' jekk il-kondizzjoni teknika tkunx tista' tiġi attwata u li l-benefiċċju meta mqabbel ma' l-ispiża kif ukoll il-valutazzjoni tal-benefiċċji u disponibilità ta' teknoloġija mtejba,
- kompatibilità ma' l-ilħuq ta' għanijiet oħra tal-Komunità, bħal dawk li għandhom x'jaqsmu ma' l-ilħuq ta' għanijiet ta' kwalità ta' l-arja u għanijiet oħra li għandhom x'jaqsmu bħal aċidifikazzjoni u ewtrofikazzjoni u t-tnaqqis ta' emissjonijiet ta' gass tas-serra,
- emissjonijiet ta' tniġġis li jagħmlu l-ħsara fil-Komunità minn trasport u sorsi mhux tat-trasport u stima tal-kontribuzzjoni li miżuri ta' tnaqqis fl-emissjoni eżistenti u pendenti u potenzjali mis-sorsi kollha jistgħu jagħtu għat-titjib tal-kwalità ta' l-arja,
- emissjonijiet minn magni petrol direct-injection li jinkludu emissjonijiet materja f'sura ta' partiċelli,
- żviluppi fil-purifikazzjoni ta' l-exhaust b'tagħbija sħiħa,
- żvilupp ta' karburanti alternattivi u teknoloġiji ġodda ta' propulsjoni,
- progress lejn id-disponibilità ta' l-industrija ta' sistemi prinċipali ta' wara t-trattament bħal katalizzaturi u traps DeNOx u l-eżami tekniku ta' jekk id-data ta' implimentazzjoni għal magni diesel tkunx tista' tiġi attwata,
- titjib fil-proċeduri tat-test għal partiċelli żgħar,
- teknoloġiji ta' raffinar u s-sitwazzjoni ta' forniment u kwalitajiet ta' żejt mhux raffinat disponibbli għall-Komunità,
- il-kontribuzzjoni li miżuri selettivi u ddifferenzjati jistgħu jagħmlu biex inaqqsu emissjonijiet ta' vetturi mingħajr impatt negattiv fuq il-funzjonalità tas-suq intern, billi jiġu kkunsidrati l-effetti ta' telf ta' dħul ta' finanzi fuq pajjiżi ġirien.
Artikolu 4
1. Sa l-1 ta' Jannar 2000, il-Kummissjoni għandha tissottometti rapport għand il-Parlament Ewropew u l-Kunsill dwar it-twaqqif ta' format elettroniku standard għal informazzjoni ta' tiswija billi jingħata każ ta' standards internazzjonali relevanti.
Sat-30 ta' Ġunju 2002 il-Kummissjoni għandha tissottometti rapport lill-Parlament Ewropew u l-Kunsill dwar l-iżvilupp ta' dijanjożi fuq il-vettura (OBD) billi tagħti l-opinjoni tagħha dwar il-ħtieġa għal estenzjoni tal-proċedura OBD u fuq il-ħtiġiet għat-tħaddim ta' sistema ta' kejl fuq il-vettura (OBM). Fuq il-bażi tar-rapport, il-Kummissjoni għandha tissottometti proposta għal miżuri biex jidħlu fis-seħħ mhux aktar tard mill-1 ta' Jannar 2005 biex jinkludu l-ispeċifikazzjonijiet tekniċi u annessi li jikkorrespondu biex ikun provdut għall-approvazzjoni tat-tip ta' sistemi OBM li jiżguraw ta' l-inqas livelli ekwivalenti ta' osservazzjoni tas-sistema OBD u li għandhom ikunu kompatibbli ma' dawk is-sistemi.
Il-Kummissjoni għandha tissottometti rapport fil-Parlament Ewropew u l-Kunsill dwar l-estenzjoni ta' l-OBD biex tkopri sistemi ta' kontroll ta' sistemi ta' vetturi elettroniċi li jkollhom x'jaqsmu ma' sigurtà attiva u passiva, fost oħrajn b'tali mod li tkun kompatibbli ma' sistemi ta' kontroll ta' emissjoni.
2. Sa l-1 ta' Jannar 2001 il-Kummissjoni għandha tieħu miżuri xierqa biex tiżgura li jkunu jistgħu jinġiebu fis-suq komponenti ta' sostituzzjoni jew li jitwaħħlu wara. Dawn il-miżuri għandhom jinkludu proċeduri ta' approvazzjoni xierqa għal partijiet ta' sostituzzjoni li għandhom ikunu definiti kemm jista' jkun malajr għal dawk il-komponenti ta' kontroll ta' emissjoni li huma kritiċi għat-tħaddim korrett ta' sistemi OBD.
3. Sat-30 ta' Ġunju 2000 il-Kummissjoni għandha tieħu miżuri addattati biex tiżgura li l-iżvilupp ta' komponenti ta' sostituzzjoni jew li jistgħu jitwaħħlu wara li huma kritiċi għat-tħaddim korrett tas-sistema OBD ma jkunx illimitat bin-nuqqas ta' disponibilità ta' informazzjoni rilevanti, sakemm dik l-informazzjoni ma tkunx koperta bi drittijiet ta' propjeta intellettwali jew tikkostitwixxi tagħrif speċifiku tal-manifatturi jew ta' dawk li jipprovdu OEM (Manifatturi Oriġinali ta' Apparat): f'dan il-każ l-informazzjoni teknika meħtieġa ma għandhiex tinżamm b'mod mhux xieraq.
4. Barra minn hekk, sat-30 ta' Ġunju 2000, il-Kummissjoni għandha ddaħħal proposti addattati biex tiżgura li spare parts u partijiet li jitwaħħlu wara jkunu kompatibbli fost oħrajn ma' l-ispeċifikazzjonijiet tas-sistema ta' dijanjożi fuq il-vettura, biex tiswija, tibdil u ħidma bla ħsara jkunu possibbli. Il-proċedura ta' approvazzjoni tat-tip preskritta fl-Anness għal din id-Direttiva għandha sservi bħala bażi għal dan.
Artikolu 5
L-Istati Membri għandhom jagħmlu disposizzjoni għal inċentivi tat-taxxa biss f'dak li għandu x'jaqsam ma' vetturi bil-mutur fi produzzjoni ta' serje li tikkonforma mad-Direttiva 70/220/KEE, kif emendata b'din id-Direttiva. Inċentivi tali għandhom jikkonformaw mad-disposizzjonijiet tat-Trattat u għandhom jissodisfaw il-kondizzjonijiet segwenti:
- għandhom japplikaw għall-vetturi ġodda kollha ta' produzzjoni ta' serje offruti għall-bejgħ fis-suq ta' Stat Membru li jikkonforma bil-quddiem mal-valuri mandatarji ta' limitu preskritti f'ringiela A tal-lista fit-taqsima 5.3.1.4 ta' l-Anness I tad-Direttiva 70/220/KEE, kif emendata b'din id-Direttiva, u minn hemm ‘il quddiem sa mill-1 ta' Jannar 2001, għal vetturi f'Kategorija N1, Klassijiet II u III, li jikkonformaw mal-valuri tal-limiti preskritti f'ringiela B ta' l-istess lista,
- għandhom jintemmu b'effett mill-applikazzjoni tal-valuri tal-limitu ta' emissjoni preskritti fl-Artikolu 2(3) għal vetturi bil-mutur ġodda, jew b'effett mid-dati preskritti fl-Artikolu 2(4),
- għal kull tip ta' vettura b'mutur, ma għandhomx jaqbżu l-ispiża addizzjonali tas-soluzzjonijiet tekniċi introdotti biex tkun żgurata konformità mal-valuri preskritti fl-Artikolu 2(3) jew l-Artikolu 2(5) u ta' l-installazzjoni tagħhom fuq il-vettura.
Il-Kummissjoni għandha tiġi infurmata fi żmien suffiċjenti bi pjanijiet biex l-inċentivi li hemm referenza għalihom fl-ewwel subparagrafu jiġu istitwiti jew mibdula, biex tkun tista' ddaħħal l-osservazzjonijiet tagħha.
L-Istati Membri jistgħu fost oħrajn jintroduċu taxxa jew inċentivi finanzjarji biex vetturi wżati jiġu mgħammra mill-ġdid biex jissodisfaw il-valuri preskritti f'din id-Direttiva jew emendi ta' qabel għad-Direttiva 70/220/KEE, u għat-twaqqif ta' vetturi li ma jikkonformawx.
Artikolu 6
Regoli għal approvazzjoni tat-tip għal vetturi b'sistemi ta' propulsjoni alternattiva u vetturi li jużaw karburanti alternattivi għandhom jiġu definiti aktar kif ikun xieraq.
Artikolu 7
Din id-Direttiva għandha tidħol fis-seħħ fl-istess ħin ta', u bi qbil ma' l-istess skeda għal, l-introduzzjoni ta' miżuri speċifikati fid-Direttiva 98/70/KE [22].
Artikolu 8
1. L-Istati Membri għandhom jadottaw u jippublikaw il-liġijiet, regolamenti u disposizzjonijiet amminstrattivi neċessarji biex jikkonformaw ma' din id-Direttiva b'effett sa minn disa' xhur wara li din id-Direttiva tidħol fis-seħħ. Għandhom jinfurmaw mill-ewwel lill-Kummissjoni bihom.
Meta l-Istati Membri jadottaw dawn il-miżuri, għandu jkun fihom referenza għal din id-Direttiva jew għandhom jiġu akkumpanjati b'din ir-referenza fl-okkażjoni tal-pubblikazzjoni uffiċjali tagħhom. Il-metodi ta' kif issir tali referenza għandhom ikunu preskritti mill-Istati Membri.
2. L-Istati Membri għandhom jikkomunikaw lill-Kummissjoni it-test tad-disposizzjonijiet prinċipali ta' liġi nazzjonali li huma jadottaw fil-qasam kopert b'din id-Direttiva.
Artikolu 9
Din id-Direttiva għandha tidħol fis-seħħ fil-ġurnata tal-pubblikazzjoni tagħha fil-Ġurnal Uffiċjali tal-Komunitajiet Ewropej.
Artikolu 10
Din id-Direttiva hija indirizzata lill-Istati Membri.
Magħmula fil-Lussemburgu, fit-13 ta' Ottubru 1998.